**Ministru kabineta noteikumu projekta**

**„****Grozījumi Ministru kabineta 2003.gada 29.aprīļa noteikumos Nr.241 „Kultūras ministrijas nolikums”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Grozījumi Ministru kabineta 2003.gada 29.aprīļa noteikumos Nr.241 „Kultūras ministrijas nolikums”” (turpmāk – Projekts) izstrādāts, pamatojoties uz Ministru kabineta 2014.gada 22.aprīļa sēdes protokollēmuma (prot. Nr.24 42.§) 4.2.apakšpunktu un ievērojot Deklarācijas par Laimdotas Straujumas vadītā Ministru kabineta iecerēto darbību 137.punktā noteikto – *Izstrādāsim mediju politikas veidošanas institucionālo risinājumu.*  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Esošā situācija* Latvijā nav institūcijas, kurai būtu koordinējoša loma masu informācijas (plašsaziņas) līdzekļu jeb mediju nozares politikas veidošanā un kura būtu atbildīga par nozares likumdošanas iniciatīvām un politikas plānošanu visā masu informācijas līdzekļu (mediju) telpā kopumā. Latvija ir vienīgā Eiropas Savienības dalībvalsts, kurā izpildvarai nav atsevišķas, par mediju politikas veidošanu, atbildīgas institūcijas. Saskaņā ar nolikumu Kultūras ministrija tikai „uzrauga un koordinē Eiropas Kopienas tiesību ieviešanu audiovizuālās politikas jomā”. Elektronisko plašsaziņas līdzekļu likums nosaka, ka Nacionālā elektronisko plašsaziņas līdzekļu padome (turpmāk – NEPLP) „veicina Latvijas nacionālajām interesēm atbilstošu elektronisko plašsaziņas līdzekļu programmu politiku”, kā arī izstrādā nozares attīstības nacionālo stratēģiju. Lai gan NEPLP nav likumdošanas iniciatīvas tiesību, tā veic lielu darbu likumu projektu izstrādes procesā, tai skaitā izstrādājot Elektronisko plašsaziņas līdzekļu likumu, taču vienlaikus jāņem vērā, ka NEPLP ir atbildīga tikai par elektronisko mediju jomu.Mediju politikas izstrādi un īstenošanu ierosina un veic dažādas ministrijas un institūcijas, pēc piekritības vai nepieciešamības izstrādājot un virzot tiesību aktu un likumu projektus atbilstoši to kompetencei, kā arī nodrošinot ekspertīzi par atbilstošajiem mediju aspektiem:- Satiksmes ministrija – nodarbojas ar elektronisko mediju izplatīšanas un pārraidīšanas tehnoloģiju attīstīšanu un nodrošināšanu;- Izglītības un zinātnes ministrija – pārziņā mediju lietotprasmes (bērnu, skolēnu un pedagogu apmācība) veicināšana;- Tieslietu ministrija – atbildīga par vispārējo tiesisko regulējuma nodrošināšanu;- Veselības ministrija, Labklājības ministrija, Patērētāju tiesību aizsardzības centrs, Sabiedrisko pakalpojumu regulēšanas komisija un Konkurences padome – iesaistītas patērētāju aizsardzības un godīgas komercprakses jautājumos;- valsts akciju sabiedrība „Elektroniskie sakari” – pārvalda radiofrekvenču spektru un numerāciju, lai nodrošinātu to racionālu un efektīvu izmantošanu;- Drošības policija un Satversmes aizsardzības birojs – nacionālās drošības jautājumi.Mediju politikas sadrumstalotība neļauj nozarē izvirzīt un īstenot valsts un nācijas pastāvēšanai nozīmīgus un saskaņotus stratēģiskos mērķus. Nosakot valstī vienu institūciju par atbildīgu mediju politikas izstrādē, mediju politika tiks veidota un attīstīta kā vienots veselums, ņemot vērā visu ieinteresēto pušu viedokļus un sadarbojoties ar tām. Koncentrējot nozares politikas izstrādi vienā iestādē, tiks sagatavots un attīstīts ekspertu resurss, kā arī uz skaidriem nosacījumiem tiktu iesaistīti jau esošie nozares eksperti, kuri ir ieinteresēti un gatavi dot ieguldījumu nozares attīstībai.*Eiropas pieredze*Apskatot mediju politikas veidošanas pieredzi Eiropā, secināms, ka 19 (deviņpadsmit) valstīs no 31 (trīsdesmit vienas) Eiropas Ekonomiskās zonas dalībvalsts mediju politika ir tās ministrijas kompetencē, kura pilnīgi vai daļēji ir atbildīga par kultūras jomu; 4 (četrās) dalībvalstīs atbildīgā ir Sakaru vai Transporta ministrija, bet 8 (astoņās) – šī atbildība piešķirta citai ministrijai vai tai ekvivalentai izpildvaras iestādei. Vācijā par mediju politiku atbildīga ir katra atsevišķā federālā zeme un politika tiek saskaņota starpzemju līgumos. Beļģijā katras kopienas (flāmu, franču un vāciešu) izpildvara veido savu mediju politiku. *Mediju politikas struktūrvienības uzdevumi un funkcijas*Latvijā ir nepieciešama institucionāla koncentrēšanās uz informācijas vides attīstību (ietverot mediju politiku un medijus), tostarp Latvijas normatīvo aktu izvērtēšana kompleksi ar Eiropas Savienības prasībām, Eiropas Cilvēktiesību tiesas spriedumiem u.tml. Mediju politikai jānodrošina kvalitatīvas un daudzveidīgas mediju vides veidošanās, kas sekmē vārda brīvību, t.i. cilvēka pamattiesības saņemt un nodot informāciju, mediju neatkarību un īpašumtiesību caurspīdīgumu, pieejamību, kvalitatīvu mediju piedāvājumu un žurnālistiku un citus aspektus – tie ir vitāli nepieciešami sabiedrības attīstībai un integritātei. Vienlaicīgi mediju politikai jānodrošina līdzsvarota un ilgtspējīga mediju tirgus attīstība Latvijas valsts interesēs, kā arī – Latvijas informatīvās vides atbilstība Eiropas tiesiskajam regulējumam, pieņemtajiem standartiem un Eiropas Cilvēktiesību tiesas judikatūrai. Skatoties no Latvijas saistībām un līdzdalības ES un EP audiovizuālās politikas jautājumos, Latvijas mediju politikai jāveicina Eiropas kopējos dokumentos nosprausto mērķu sasniegšana un politikas īstenošana – t.sk. ES Zaļā grāmata „Gatavojoties pilnīgi konverģētai audiovizuālajai pasaulei”, ES Augsta līmeņa grupas ziņojums un rekomendācijas, Eiropas Audiovizuālo mediju politikas direktīvas izpilde (Eiropas audiovizuālie darbi, mediju lietotprasme u.c.), Latvijas mediju telpas vispārējā atbilstība Eiropas normām un standartiem, Latvijas prezidentūras nodrošināšana ES Padomē.Veidojot Latvijas mediju politiku, jāņem vērā specifiskie mediju jautājumi, kas jāskata kompleksi:- mediju attīstība: sabiedriskā medija koncepcija, mediju konverģences, mediju koncentrācijas jautājumi un valsts atbalsts medijiem;- mediju normatīvā bāze: mediju tiesiskā regulējuma audits, rakstītās preses, interneta un sociālo mediju tiesiskais regulējums (regulācija, koregulācija, pašregulācija);- mediju politikas analīze un attīstība: valsts informatīvās un publiskās telpas un mediju politikas koncepcija, Eiropas un Latvijas satura veicināšana, mediju loma starpkultūru dialoga un sabiedrības integrācijas sekmēšanā, mediju plurālisms, mediju īpašumtiesību caurredzamība (t.sk. politiskās un ekonomiskās ietekmes jautājums nacionālajā un reģionu līmeņos), mediju pārskatatbildība, mediju lietotprasme, piekļuve medijiem cilvēkiem ar redzes un/vai dzirdes traucējumiem, retranslēto ārzemju kanālu ietekme uz vietējo tirgu.*Projekta būtība*Ņemot vērā iepriekš minēto, kā arī Ministru kabineta 2014.gada 22.aprīļa sēdē doto uzdevumu (anotācijas I sadaļas 1.punkts), Projekts paredz papildināt Kultūras ministrijas funkcijas un uzdevumus attiecībā uz tās kompetenci masu informācijas līdzekļu (mediju) politikas jomā, paredzot: 1) jaunu Kultūras ministrijas funkciju:- izstrādāt masu informācijas (plašsaziņas) līdzekļu politiku (Projekta 2.punkts);2) funkcijai atbilstošus uzdevumus: - koordinē masu informācijas (plašsaziņas) līdzekļu politiku, lai nodrošinātu kvalitatīvas, daudzveidīgas, līdzsvarotas un ilgtspējīgas plašsaziņas līdzekļu vides attīstību, kas sekmē vārda brīvību;- apkopo un analizē ar masu informācijas (plašsaziņas) līdzekļu politiku saistīto informāciju (Projekta 3.punkts). Projekts nemaina citos normatīvajos aktos noteikto valsts pārvaldes institūciju kompetenci mediju politikas jautājumos – Kultūras ministrija neparedz pārņemt un centralizēt tās funkcijas, kuras mediju jomā īsteno, piemēram, Satiksmes ministrija un tās pārziņā esošās valsts institūcijas, nacionālās drošības iestādes vai patērētāju intereses pārstāvošas organizācijas. Tāpat arī mediju nozarē ir jautājumi, kuru regulējums būtu jāīsteno nozares profesionālajām organizācijām. Tāpat arī Kultūras ministrija nepretendē uz oficiālo izdevumu politikas noteikšanu un tas arī neizriet no iepriekš minētajām plānotajām Kultūras ministrijas funkcijām masu informācijas (plašsaziņas) līdzekļu jomā.*Par terminoloģiju*Jāatzīmē, ka galvenie nozari reglamentējošie likumi – t.i., likums „Par presi un citiem masu informācijas līdzekļiem” un Elektronisko plašsaziņas līdzekļu likums nelieto jēdzienu „mediji”, „mediju politika” u.c. Tāpat Latvijas Zinātņu Akadēmijas Terminoloģijas komisija ar 2009.gada 24.novembra lēmumu Nr.85 „Par terminu plašsaziņas līdzeklis un medijs lietošanu” (prot.Nr.6/1096) ir norādījusi, ka „LZA Terminoloģijas komisija pēc īpaši šim jautājumam veltītām debatēm, kā arī ievērojot Valsts valodas centra apkopotos faktus par termina *plašsaziņas līdzekļi* lietojuma pārliecinošu pārsvaru ES normatīvo aktu tulkojumos latviešu valodā un to, ka angļu valodā 'plašsaziņas līdzekļu' nozīmē *media* un *mass media* tiek lietoti kā sinonīmi (Oksfordas vārdnīcā no *mass media* dota norāde uz *media*, bet *media* (2. nozīmē) skaidrots kā "the main means of mass communication (esp., newspapers and broadcasting) regarded collectively"), **atzīst**, ka neatsakās no iepriekš apstiprinātā termina *plašsaziņas līdzekļi* (ar nozīmi 'plašām iedzīvotāju aprindām adresēti preses izdevumi, radio un televīzijas raidījumi, kā arī interneta ziņu vietnes') un ka attiecīgās nozīmes izteikšanai kā sinonīms nav apstiprināms aizguvums *mediji*.”Ņemot vērā iepriekšminēto, lai nodrošinātu Projektā lietoto jēdzienu atbilstību minētajiem likumiem, kā arī Latvijas Zinātņu akadēmijas Terminoloģijas komisijas lēmumam, Projektā tiek izmantots jēdziens „masu informācijas (plašsaziņas) līdzekļu politika”, kurš sevī ietver:1) masu informācijas līdzekļus atbilstoši likuma „Par presi un citiem masu informācijas līdzekļiem” 2.pantam „Prese un citi masu informācijas līdzekļi (turpmāk tekstā — masu informācijas līdzekļi) ir avīzes, žurnāli, biļeteni un citi periodiskie izdevumi (iznāk ne retāk kā reizi trīs mēnešos, vienreizējā tirāža pārsniedz 100 eksemplārus), kā arī elektroniskie plašsaziņas līdzekļi, kinohronika, informācijas aģentūru paziņojumi, audiovizuāli ieraksti, kas paredzēti publiskai izplatīšanai. Interneta vietni var reģistrēt kā masu informācijas līdzekli.”; 2) elektroniskos plašsaziņas līdzekļus atbilstoši Elektronisko plašsaziņas līdzekļu likuma 1.panta 7.punktam – „elektroniskais plašsaziņas līdzeklis – privātpersona, kurai tiesību aktos noteiktajā kārtībā ir izsniegta apraides atļauja vai retranslācijas atļauja vai kuras darbību šajā likumā noteiktajā kārtībā ir reģistrējusi Nacionālā elektronisko plašsaziņas līdzekļu padome.”Kultūras ministrijas jaunās funkcijas – masu informācijas (plašsaziņas) līdzekļu politikas izstrāde un koordinēšana – izpilde nozīmēs, ka Kultūras ministrija:- izstrādā masu informācijas (plašsaziņas) līdzekļu nozari reglamentējošo tiesību aktu un politikas plānošanas dokumentu projektus (nolikuma 6.1.apakšpunkts);- sniedz atzinumus par citu institūciju izstrādātajiem tiesību aktu un politikas plānošanas dokumentu projektiem (nolikuma 6.2.apakšpunkts); - nodrošina valsts pasūtīto pētījumu pieteikumu izstrādi un veicina pētījumu efektīvu izmantošanu masu informācijas līdzekļu (plašsaziņas) nozares politikas izstrādē (nolikuma 6.10.apakšpunkts);- normatīvajos aktos noteiktajā kārtībā sadarbojas ar citām valsts pārvaldes iestādēm vienotas valsts politikas izstrādāšanā un īstenošanā (nolikuma 6.11.apakšpunkts);- informē sabiedrību par nozares politiku un ministrijas padotībā esošo iestāžu darbību, konsultējas ar nevalstiskajām organizācijām lēmuma pieņemšanas procesā, veicina sociālo dialogu jautājumos, kas saistīti ar politikas izstrādi un īstenošanu, kā arī iesaista sabiedrības pārstāvjus valsts pārvaldē (nolikuma 6.12.apakšpunkts).Projekta 1.punkts paredz papildināt Ministru kabineta 2003.gada 23.aprīļa noteikumu Nr.241 „Kultūras ministrijas nolikums”” 1.punktā noteikto Kultūras ministrijas atbildībā esošo kultūras nozares apakšnozaru uzskaitījumu ar dizaina apakšnozari. Atbalsts radošo industriju attīstībai ir viena no Kultūras ministrijas darbības prioritātēm. Likumsakarīgi, ka dizains, kas ir viena no radošo industriju pamatjomām, pēdējos gados ir ieņēmusi stabilu vietu Kultūras ministrijas darbībā, veidojot radošo industriju politiku. Par paveikto liecina vairāki fakti: ar Kultūras ministrijas 2013.gada 21.jūnija rīkojumu Nr.5.1.-1-153 ir izveidota Latvijas Dizaina padome, kas ir Kultūras ministrijas konsultatīva institūcija, kuras darbības mērķis ir koordinēt un sekmēt valsts institūciju un nozares profesionāļu sadarbību stratēģiskos jautājumos, kas saistīti ar dizaina nozares attīstību un kvalitatīvas kultūrvides veidošanu Latvijā. Kopsakarā ar Kultūras ministrijas virzīto pamatnostādņu projektu „Kultūrpolitikas pamatnostādnes 2014. – 2020.gadam „Radošā Latvija”” ir izstrādāta Latvijas Dizaina stratēģija 2014. – 2020.gadam, kas ir apstiprināta Latvijas Dizaina padomē un kuras prioritārie uzdevumi ir iekļauti minētajā pamatnostādņu projektā. Lai varētu nodrošināt sekmīgu dizaina apakšnozares turpmāko attīstību ilgtermiņā un stratēģiski veidot valsts dizaina politiku; koordinēt sadarbību ar visām dizaina jomā iesaistītajām institūcijām valsts, pašvaldības un privātajā sektorā dizaina politikas īstenošanā; deleģēt atsevišķus valsts pārvaldes uzdevumus dizaina jomā, ir nepieciešams definēt dizaina apakšnozari kā atsevišķu Kultūras ministrijas pārraudzībā esošu apakšnozari. Minētais priekšlikums atbalstīts Latvijas Dizaina padomes 2014.gada 12.jūnija sēdē.Ar Projekta 4.punktu tiek aktualizēts Liepājas mākslas vidusskolas nosaukums. Profesionālās izglītības likuma 15.panta pirmā daļa nosaka, ka profesionālās izglītības iestādes darbības tiesiskais pamats ir minētais likums, Izglītības likums, citi normatīvie akti un attiecīgās profesionālās izglītības iestādes nolikums. Profesionālās izglītības iestādes nolikumu apstiprina tās dibinātājs. Savukārt Profesionālās izglītības likuma 16.panta otrā daļa nosaka, ka profesionālās izglītības iestādes nosaukumā papildus šā panta pirmajā daļā minētajam nosaukumam var ietvert norādi uz izglītības programmas raksturojumu. Pamatojoties uz Izglītības likuma 22.panta pirmo daļu, Profesionālās izglītības likuma 15.panta pirmo daļu, 16.panta otro daļu un pārejas noteikumu 4.punktu, Kultūras ministrija ar 2013.gada 28.marta rīkojumu Nr.5.1-1-87 „Par Liepājas mākslas vidusskolas nosaukuma maiņu un Liepājas Dizaina un mākslas vidusskolas nolikuma apstiprināšanu” ir mainījusi Kultūras ministrijas padotībā esošās profesionālās vidējās izglītības iestādes nosaukumu „Liepājas mākslas vidusskola” uz „Liepājas Dizaina un mākslas vidusskola” un apstiprinājusi Liepājas Dizaina un mākslas vidusskolas nolikuma jauno redakciju. |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā reģistrētie masu informācijas līdzekļi atbilstoši likumam „Par presi un citiem masu informācijas līdzekļiem” 2.pantam. Atbilstoši Uzņēmumu reģistra publiski pieejamai statistikas informācijai, 02.06.2014. reģistrēts 1511 masu informācijas līdzeklis, tai skaitā aktīvi – 1487; izbeiguši darbību – 24. |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz papildus administratīvās prasības masu informācijas līdzekļiem – tai skaitā netiek paredzēta reģistrācija un/vai izmaiņas tajā. Ietekme uz administratīvo slogu netiek paredzēta.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2014.gads** | Turpmākie trīs gadi (*euro*) |
| **2015** | **2016** | **2017** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2014) gadu | Izmaiņas, salīdzinot ar kārtējo (2014) gadu | Izmaiņas, salīdzinot ar kārtējo (2014) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 74 506 | 57 539 | 57 539 |
| 2.1. valsts pamatbudžets | 0 | 0 | 74 506 | 57 539 | 57 539 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | -74 506 | -57 539 | -57 539 |
| 3.1. valsts pamatbudžets | 0 | 0 | -74 506 | -57 539 | -57 539 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 2014.gadā Mediju politikas nodaļas darbības uzsākšana tiks nodrošināta esošo valsts budžeta līdzekļu ietvaros. Detalizēts finanšu līdzekļu pieprasījums turpmākajiem gadiem struktūrvienības darbībai:

|  |  |  |  |  |  |
| --- | --- | --- | --- | --- | --- |
|  |  |  |  |  | *euro* |
|   | Vienī-bas | Reizes/ mēne-ši | Vienas vienības izmaksas, EUR | Finansē-jums 2015.gadā | Turpmākie gadi |
| **EKK 1000 Atlīdzība kopā**  | **1** |  | **1 963** | **23 559** | **23 559** |
|  **EKK 1100 Atalgojums** |   |   | 1 537 | **18 440** | **18 440** |
|  Juriskonsults (36.amatu saime) | 1 | 12 | 1 281 | 15 367 | 15 367 |
|  Piemaksas 10%, prēmijas 10% |   |   | 256 | 3 073 | 3 073 |
|  **EKK 1200**  |   |   | 427 | 5 118 | 5 118 |
|  EKK 1210 Darba devēja sociālais nodoklis (23.59%) |   |   | 363 | 4 350 | 4 350 |
|  EKK 1220 Darba devēja pabalsti un kompensācijas | 1 |   | 64 | 768 | 768 |
| **EKK 2000 Preces un pakalpojumi kopā** |   |   | **3 875** | **32 980** | **32 980** |
|  EKK 2100 Komandējumi kopā |   |   | 2 240 | 13 360 | 13 360 |
|  *Brisele (4 komandējumi 2 dienas)* | *4* | *2* | *1 100* | *8 800* | *8 800* |
|  *ES galvaspilsētas (2 konferences, 2 pārstāvji, 2 dienas)* | *2* | *2* | *1 140* | *4 560* | *4 560* |
|  EKK 2210 Pasta, telefona un citi sakaru pakalpojumi | 1 | 12 | 200 | 2 400 | 2 400 |
|  EKK 2220 Komunālie izdevumi | 1 | 12 | 500 | 6 000 | 6 000 |
|  EKK 2261 Telpu īre ((5 *euro*/m2+21% PVN) \*100m2) | 1 | 12 | 605 | 7 260 | 7 260 |
|  EKK 2244 Telpu uzturēšana, tehniskā apsardze | 1 | 12 | 230 | 2 760 | 2 760 |
|  EKK 2300 Materiāli, kancelejas preces | 1 | 12 | 100 | 1 200 | 1 200 |
| **EKK 5000 Kapitālie izdevumi kopā** |   |   | **4 899** | **17 967** | **1 000** |
|  Darba vietas iekārtošana | 1 |   | 1 895 | 1 895 | 0 |
|  Aprīkojums apspriežu telpai | 1 |   | 1 872 | 1 872 | 0 |
|  Infrastruktūras izveide  | 1 |   | 1 000 | 1 000 | 1 000 |
|  Telpu pielāgošanas izdevumi (132 *euro*/m2) | 100 | 1 | 132 | 13 200 | 0 |
| **PAVISAM** |   |   | **10 737** | **74 506** | **57 539** |

 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Atbilstoši Ministru kabineta 2014.gada 22.aprīļa sēdes protokollēmuma (prot. Nr.24 42.§) 2. un 3.punktam atbalstīta mediju politikas nodaļas izveide Kultūras ministrijā sākotnēji 3 (trīs) darbinieku sastāvā. 2014.gadā Kultūras ministrija nodrošina finansējumu visu trīs amata vietu – struktūrvienības vadītāja, eksperta un juriskonsulta – darba samaksas nodrošināšanai. Arī turpmākajos gados Kultūras ministrija nodrošinās ar struktūrvienības vadītāja un eksperta amatu vietām saistīto izdevumu segšanu. Tomēr, tā kā Kultūras ministrijai kopīgi ar Finanšu ministriju un Valsts kanceleju nav izdevies atrast citu atbilstīgu risinājumu, lai nodrošinātu ar juriskonsulta amata vietas darbību saistītos izdevumus, Kultūras ministrija gatavo pieteikumu jauno politikas iniciatīvu finansēšanai, kas vispārējā kārtībā tiks iesniegts izskatīšanai Ministru kabinetā, sagatavojot likumprojektu par vidēja termiņa budžeta ietvaru 2015., 2016. un 2017.gadam, kopā ar visu ministriju un citu centrālo valsts iestāžu jauno politikas iniciatīvu pieprasījumiem.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Atbilstoši Ministru kabineta 2014.gada 22.aprīļa sēdes protokollēmuma (prot. Nr.24 42.§) 4.2.punktam Projekts tiek virzīts vienlaikus ar Ministru kabineta noteikumu projektu „Grozījums Ministru kabineta 2009.gada 7.aprīļa noteikumos Nr.300 „Ministru kabineta kārtības rullis””, papildinot 3.pielikumu ar politikas nozari „Masu informācijas (plašsaziņas) līdzekļu politika”. |
| 2. | Atbildīgā institūcija | Kultūras ministrija. |
| 3. | Cita informācija | Nav |

*Anotācijas V sadaļa – projekts šo jomu neskar.*

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Jautājums par atbildīgās institūcijas noteikšanu izpildvaras ietvaros, paredzot tās kompetenci masu informācijas līdzekļu (mediju) politikas izstrādē un koordinēšanā iepriekš ir apspriests vairakkārt, tai skaitā: - pēc Saeimas Cilvēktiesību un sabiedrisko lietu komisijas (turpmāk – Komisija) iniciatīvas, Kultūras ministrija 2013.gada vasarā sagatavoja ziņojumu par iespējamiem mediju politikas struktūrvienības izveides risinājumiem, t.sk. apkopojot citu ministriju un mediju nozares organizāciju viedokļus. Komisija ziņojumu izskatīja 2013.gada 16.oktobra sēdē, vēlāk, lai pieņemtu galīgo lēmumu par mediju politikas struktūrvienības izveidi, nolemjot virzīt jautājumu skatīšanai valdībā; - jautājuma izpētes gaitā, lai noskaidrotu un saprastu mediju nozares vajadzības, Kultūras ministrija aicināja ministrijas un citas valsts pārvaldes iestādes, ekspertus, mediju nozares pārstāvjus un pilsonisko sabiedrību pārstāvošas organizācijas (kopā 28 personas) sniegt viedokli par struktūrvienības izveidošanas nepieciešamību, kā arī pēc Valsts kancelejas ierosinājuma 2013.gada 11.septembrī sarīkoja diskusiju. - mediju politikas struktūrvienības izveides nepieciešamība ir tikusi diskutēta portāla politika.lv un Konrāda Adenauera fonda kopīgi rīkotā domu apmaiņā „Mediju struktūrvienība – atbalsts attīstībai vai cenzūras drauds?” (2013.gada 13.novembrī) un Latvijas Žurnālistu asociācijas rīkotajā konferencē „Mediju saturs – bagātība vai lēts produkts?” (2013.gada 13. decembrī). Šo diskusiju organizatori, kā arī jautājumam veltītu rakstu iniciatori ir bijuši mediju un nozares profesionālo organizāciju pārstāvji. Tādejādi, strādājot pie jautājuma izpētes, tika apzināti citu ministriju, institūciju, nozares un profesionālo organizāciju viedokļi mediju politikas struktūrvienības izveides sakarā.Paustajos viedokļos tika formulētas problēmas un jautājumu loks:- nepieciešama koordinēta pieeja, lai novērstu informatīvās telpas sašķeltības draudus, jo tas ir valsts drošības jautājums;- nepieciešams sakārtot tiesisko regulējumu mediju politikas jomā un līdz ar to risināt no Latvijas starptautisko saistību viedokļa patlaban aktuālos jautājumus, piemēram, vārda brīvības aizsardzība un šīs brīvības pieļaujamie ierobežojumi, cīņa ar naida noziegumiem, žurnālistu atbildības robežas šajā kontekstā u.c.;- elektronisko plašsaziņas līdzekļu tiesiskais regulējums, ieskaitot arī politikas plānošanu, ir vērsts divos virzienos – saturiskajā un tehnoloģiskajā – un tāpēc būtu rūpīgi jāizvērtē iespēja dalīt kompetences starp Satiksmes ministriju un Kultūras ministriju;- mediju uzraudzības un mediju politikas vides sakārtošanas un attīstības nepieciešamība; - veidot ilgtermiņa attīstības koncepcijas, kas balstītas uz patiesu informāciju un visu ieinteresēto pušu iesaistīšanu;- nepieciešama institucionāla koncentrēšanās uz mediju politikas un informācijas vides attīstību – Latvijai nav savas mediju politikas, likumdošanas attīstība balansē starp vecmodīgiem normatīvajiem aktiem un ES direktīvām, informācijas tehnoloģiju attīstības projekti ir visai atrauti no satura attīstības jautājumiem, kā arī lietotāju iespējām un vajadzībām;- situācija, kad izpildvarai nav kāds (struktūrvienība vai persona), kas atbildētu par mediju politiku, nav pareiza;- būtu vēlams sagatavot Valsts informatīvās un publiskās telpas un mediju politikas koncepciju, kur precīzāk tiktu noteikta mērķtiecīga valsts mediju politika, kas būtu virzīta uz Latvijas informatīvās un publiskās telpas nostiprināšanu.Tika izteikti arī nosacījumi struktūrvienības izveidei:- institūcijai, kas ir atbildīga par mediju politikas un stratēģijas izstrādi, jābūt neatkarīgai;- ir nepieciešama institūcija mediju politikas jautājumu risināšanai, bet būtiski ir veikt esošās situācijas profesionālu un kritisku izvērtējumu, kā arī definēt mērķus, ko jaunizveidotā institūcija realizēs;- organizēt diskusiju par mediju nozares attīstību, atbildīgas struktūrvienības izveidi, tās iespējamiem darbības virzieniem, galvenajiem uzdevumiem un funkcijām; - Kultūras ministrijai ir pieredze ar līdzīgām vai pat tieši ar mediju vidi saistītām jomām (audiovizuālā un autortiesību politika, filmas);- vairākos gadījumos tika ierosināts, paplašinot un pilnveidojot funkcijas, par mediju politikas veidotāju noteikt NEPLP, t.sk. tai deleģējot likumdošanas iniciatīvas tiesības. Saskaņā ar Elektronisko plašsaziņas līdzekļu likumu NEPLP ir dota likuma īstenošanas un īstenošanas pārraudzības funkcija audiovizuālo elektronisko mediju jomā un tā veido Elektronisko plašsaziņas līdzekļu nozares attīstības nacionālo stratēģiju, bet tai iztrūkst kopainas, kas aptvertu visu mediju vidi. NEPLP kapacitāte, kas tai noteikta saskaņā ar Elektronisko plašsaziņas līdzekļu likumu, jau šobrīd ir neatbilstoša, lai pilnā apjomā nodrošinātu tai uzdoto darbu izpildi un institucionāli atbalstītu elektronisko mediju politiku, pārvaldību un mediju pētījumus, kā arī pilnvērtīgi pildītu citus Elektronisko plašsaziņas līdzekļu likumā un Elektronisko plašsaziņas līdzekļu nozares attīstības nacionālajā stratēģijā 2012.-2017.gadam noteiktos uzdevumus.  |
| 2. | Sabiedrības līdzdalība projekta izstrādē | Projekts izsludināts Valsts sekretāru 2014.gada 5.jūnija sanāksmē.  |
| 3. | Sabiedrības līdzdalības rezultāti | Priekšlikumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiks paplašinātas Kultūras ministrijas funkcijas. Nepieciešams Kultūras ministrijā izveidot jaunu struktūrvienību – Mediju politikas nodaļu – sākotnēji 3 (trīs) darbinieku sastāvā – struktūrvienības vadītājs, eksperts un juriskonsults. Nav nepieciešama esošu institūciju likvidācija vai reorganizācija. |
| 3. | Cita informācija | Nav |

Kultūras ministre D.Melbārde

Vīza: Valsts sekretāra p.i. U.Lielpēters

31.07.2014. 15:00

3 331

A.Mellakauls

Tālr.67330276, fakss 67330293

Andris.Mellakauls@km.gov.lv